Zastupnički dom Parlamentarne skupštine Bosne i Hercegovine

**Zastupnički dom Parlamentarne skupštine Bosne i Hercegovine** jest donji dom Parlamentarne skupštine Bosne i Hercegovine i Zastupničko tijelo državljana Bosne i Hercegovine. Zajedno s gornjim domom, tj. Domom naroda, koji predstavlja tri konstitutivna naroda Bosne i Hercegovine (Bošnjake, Hrvate i Srbe) čini najviše zakonodavno tijelo države, Parlamentarnu skupštinu Bosne i Hercegovine.

## Struktura 
Sastoji se od 42 zastupnika, od kojih se dvije trećine (28) biraju s teritorije Federacije Bosne i Hercegovine, a jedna (14) s teritorije Republike Srpske i koji se biraju neposredno na izborima. Većina svih članova (22) čini kvorum.

Na čelu Doma je predsjedavajući s dva zamjenika, koji ne mogu biti iz istog konstitutivnog naroda i koji se rotiraju svakih osam mjeseci u periodu četiri godine. Da bi određeni zakon bio usvojen u ovom domu, potrebne su najmanje dvije trećine ukupnih glasova (28 glasova), a od toga mora biti najmanje polovina iz svakog entiteta (14 iz Federacije BiH i sedam iz Republike Srpske). Ovakav način glasanja zove se entitetsko glasanje i utvrđen je članom 4. Ustava Bosne i Hercegovine i bio je jedna od tačaka Dejtonskog sporazuma.

### Kolegij 
Kolegij Zastupničkog doma Bosne i Hercegovine čine predsjedavajući doma, prvi i drugi zamjenik predsjedavajućeg. Sjednice Doma saziva i dnevni red predlaže predsjedavajući u dogovoru sa zamjenicima.

Prema Poslovniku Zastupničkog doma, Kolegij je zadužen za ostvarivanje prava i dužnosti zastupnika, koji su u vezi s obavljanjem njihove dužnosti te izradu prijedloga kriterija kojima se reguliraju prava i obaveze zastupnika na profesionalnom radu, zatim saradnju s Domom naroda, uključujući održavanje plenarne sjednice oba doma na svoj ili na zahtjev Kolegija Doma naroda, te za održavanje zajedničkih sjednica kolegija, ostvarivanje prava i dužnosti Doma prema Predsjedništvu BiH i Vijeću ministara BiH, u skladu sa Ustavom BiH, zakonom i Poslovnikom, kao i druge poslove.

### Trenutni sastav 
## Način rada i odlučivanja 
Zastupnički dom ravnopravan je s Domom naroda, što podrazumijeva da su odluke usvojene tek kad ih oba doma prihvate u istom sadržaju.

Ustavom Bosne i Hercegovine odlučeno je da u Zastupničkom domu postoje dva načina odlučivanja:
* odlučivanje prostom većinom
* odlučivanje kvalificiranom većinom.

Poslovnik se donosi većinom glasova, a tako se biraju i predsjedavajući i dvojica dopredsjedavajućih Doma, s tim da svaki od njih mora biti iz reda različitih konstitutivnih naroda. Na dužnosti predsjedavajućeg, odnosno dopredsjedavajućeg smjenjuju se svakih osam mjeseci, s tim što predsjedavajući Zastupničkog ne smije biti iste nacionalnosti kao i predsjedavajući Doma naroda.

## Komisije 
Komisije imaju veoma važnu ulogu i doprinose racionalnijem i efikasnijem radu domova. Zastupnički dom ima sedam stalnih komisija:
* Ustavnopravnu
* za vanjske poslove
* za vanjsku trgovinu i carine
* za finansije i budžet
* za saobraćaj i komunikacije
* za ostvarivanje ravnopravnosti spolova
* za pripremu izbora Vijeća ministara BiH.

Dom također može, na prijedlog zastupnika, osnovati privremene komisije doma ili, na prijedlog drugog doma, privremene zajedničke komisije za realizaciju ili pripremanje određenog akta ili pitanja, kao i istražne komisije.

## Predsjedavajući 
## Također pogledajte
*Politika Bosne i Hercegovine
* Dom naroda Parlamentarne skupštine Bosne i Hercegovine
*Parlamentarna skupština Bosne i Hercegovine
*Parlament Federacije Bosne i Hercegovine
*Narodna skupština Republike Srpske
*Skupština Brčko distrikta
*Prethodna zakonodavna tijela:
**Bosanski stanak (1354–1463)
**Bosanski sabor (1878–1918)
**ZAVNOBiH (1943–1945)
**Narodna skupština BiH (1945–1963)
**Skupština SR BiH (1963–1992)
**Skupština Republike BiH (1992–1996)

## Napomene 
## Reference 
## Vanjski linkovi 
* Službeni sajt Parlamentarne skupštine Bosne i Hercegovine
* Poslovnik Zastupničkog doma PS BiH

Kategorija:Institucije Bosne i Hercegovine
*

Bosna i Hercegovina